Z A K O N
    O SPREMEMBAH IN DOPOLNITVAH ZAKONA 
    O SISTEMU PLAČ V JAVNEM SEKTORJU (ZSPJS-C)

1. člen

V Zakonu o sistemu plač v javnem sektorju (Uradni list RS, št. 56/02, 110/02-ZDT-B, 72/03 in 126/03) se v 5. točki 2. člena za besedo »katalog« in za besedo »spisek« doda beseda »funkcij,«.

2. člen

V 5. členu se črta šesti odstavek.

3. člen

V petem odstavku 7. člena se za besedo »Katalog« doda beseda »funkcij« in vejica, besedilo »od B1« pa se nadomesti z besedilom »od A1«. Doda se nov drugi stavek, ki se glasi: »Spremembe in dopolnitve kataloga funkcij, delovnih mest in nazivov vlada objavi najkasneje v tridesetih dneh od objave sprememb in dopolnitev aktov, ki so podlaga za pripravo kataloga.«.
    Doda se nov šesti odstavek, ki se glasi:
    »(6) Uporabnik proračuna v aktu o sistemizaciji ne sme sistemizirati delovnega mesta in naziva, ki ni naveden v aktih iz prejšnjega odstavka in povzet v katalogu.«.

4. člen

V drugem odstavku 8. člena se v VIII. tarifnem razredu za besedilom »podiplomsko specialistično izobraževanje« dodata novi alinei, ki se glasita:
    »– specializacija v zdravstvu
    – pravniški državni izpit«.

5. člen

Drugi in tretji odstavek 13. člena se črtata.
    V dosedanjem četrtem odstavku, ki postane drugi odstavek, se pred črko »D« vstavi črka »C«, za besedo »dejavnosti« pa se doda besedilo »za plačno skupino I pa z uredbo ali s kolektivnimi pogodbami«.
    Dosedanji peti, šesti, sedmi in osmi odstavek postanejo tretji, četrti, peti in šesti odstavek.

6. člen

V 16. členu se doda nov sedmi odstavek, ki se glasi:
    »(7) Javni uslužbenci, ki so z uredbo ali aktom državnega organa razvrščeni na delovna mesta v plačni skupini B, ne napredujejo v višji plačni razred.«.

7. člen

V 17. členu se doda nov peti odstavek, ki se glasi:
    »(5) Za javne uslužbence v javnih zavodih s področja raziskovalne in razvojne dejavnosti, se postopek in način preverjanja izpolnjevanja pogojev za napredovanje določi s splošnim aktom, ki ga izda minister, pristojen za znanost, v soglasju z ministrom, pristojnim za finance.«.
    Dosedanji peti odstavek, ki postane šesti odstavek, se dopolni tako, da se glasi:
    »(5) Splošni akti iz tretjega, četrtega in petega odstavka tega člena se objavijo v Uradnem listu Republike Slovenije.«.
    Dosedanji šesti odstavek postane sedmi odstavek.

8. člen

V tretjem odstavku 21. člena se za besedilom »s prodajo blaga in storitev na trgu« pred vejico doda besedilo »ali pa iz nejavnih prihodkov za opravljanje javne službe«.
    V petem odstavku se za besedilom »pridobljena na trgu« doda besedilo »ali iz nejavnih prihodkov za opravljanje javne službe«.

9. člen

V tretjem odstavku 22. člena se besedilo »ene osnovne mesečne plače« nadomesti z besedilom »treh osnovnih mesečnih plač«.

10. člen

V 31. členu se število »15%« nadomesti s številom »20%«.

11. člen

V prvem odstavku 32. člena se za drugo alineo doda nova tretja alinea, ki se glasi:
    »– delo v neenakomerno razporejenem delovnem času«.
    Dosedanji tretja in četrta alinea postaneta četrta in peta alinea.
    Doda se nov drugi odstavek, ki se glasi:
    »(2) Dodatki iz prve, druge in tretje alinee prejšnjega odstavka se med seboj izključujejo.«.
    Dosedanji drugi odstavek postane tretji odstavek.
    V dosedanjem tretjem odstavku, ki postane četrti odstavek, se beseda »drugega« nadomesti z besedo »tretjega«.
    Dosedanji četrti odstavek postane peti odstavek.

12. člen

V 42. členu se naslov spremeni tako, da se glasi: »Sklenitev kolektivnih pogodb in roki za njihovo uveljavitev«.
    Dodata se nova prvi in drugi odstavek, ki se glasita:
    »(1) Kolektivna pogodba za javni sektor je sklenjena, ko jo podpišejo Vlada Republike Slovenije in reprezentativni sindikati javnega sektorja najmanj štirih različnih dejavnosti, katerih skupno število članstva presega 40% zaposlenih v javnem sektorju.
    (2) Reprezentativni sindikat omogoči ugotavljanje števila članov v sindikatu. Vlada in reprezentativni sindikati se dogovorijo o načinu ugotavljanja števila članov.«.
    V dosedanjem prvem odstavku, ki postane tretji odstavek, se za besedilom »finančnih obveznosti« doda besedilo »razen za kolektivno pogodbo iz četrtega odstavka 5. člena tega zakona.«

13. člen

V drugem odstavku 46. člena se besedilo »tretjega, četrtega, petega in šestega odstavka« nadomesti z besedilom »drugega, tretjega, četrtega in petega odstavka«.

14. člen

V drugem odstavku 48. člena se za besedilom »doseženih plačnih razredov« dodata besedi »s prevedbo«, črta pa se besedilo »na podlagi predpisov, ki se uporabljajo do začetka uporabe zakona.«

15. člen

V drugem odstavku 49. člena se za besedo »uspešnost« doda vejica in besedilo »dodatka za mentorstvo, dela plače za povečan obseg dela oziroma nadpovprečno obremenjenost«.
    Dodata se nova tretji in četrti odstavek, ki se glasita:
    »(3) Ne glede na višino dodatka za delovno dobo, določenega v 238. členu Zakona o delovnih razmerjih (Uradni list RS, št. 42/02), pripada vsem javnim uslužbencem dodatek za delovno dobo v višini, določeni s Kolektivno pogodbo za javni sektor.
    (4) Ne glede na določbo drugega odstavka 14. člena tega zakona se javnemu uslužbencu, ki opravlja delo na delovnem mestu, na katerem lahko opravlja to delo z eno stopnjo nižjo strokovno izobrazbo od zahtevane in ima najmanj 25 let delovne dobe, obračunava osnovna plača, ki je za dva plačna razreda nižja od osnovne plače delovnega mesta, na katerem opravlja delo.«.

16. člen

Za 49. členom se dodajo novi 49.a, 49.b, 49.c, 49.č, 49.d, 49.e in 49.f člen, ki se glasijo:

»1. PREVEDBA OSNOVNE PLAČE JAVNEGA USLUŽBENCA IN FUNKCIONARJA TER NJENA UVRSTITEV V PLAČNI RAZRED

49.a člen

(1) Za določitev plačnega razreda javnega uslužbenca in funkcionarja na podlagi tega zakona se opravi prevedba nominalnih zneskov osnovnih plač, določenih za delovna mesta oziroma nazive in nominalnih zneskov osnovnih plač javnih uslužbencev in funkcionarjev po predpisih in kolektivnih pogodbah, ki se uporabljajo do izplačila plače po tem zakonu.
    (2) Nominalni znesek osnovne plače delovnega mesta oziroma naziva, ki je podlaga za prevedbo, se določi tako, da se seštevek količnika delovnega mesta in dodatkov iz 49.b člena tega zakona, pomnoži z vrednostjo osnove za obračun plač iz četrtega odstavka tega člena.
    (3) Nominalni znesek osnovne plače javnega uslužbenca in funkcionarja, ki je podlaga za prevedbo, se določi tako, da se seštevek količnika, ki ga je javni uslužbenec oziroma funkcionar dosegel z napredovanjem na delovnem mestu ali v nazivu in dodatkov iz 49.b člena tega zakona, pomnoži z vrednostjo osnove za obračun plač iz četrtega odstavka tega člena.
    (4) Osnova za obračun plač iz drugega in tretjega odstavka tega člena, je za javne uslužbence in funkcionarje, za katere se uporablja izhodiščna plača po Kolektivni pogodbi za negospodarske dejavnosti, znesek izhodiščne plače za I. tarifni razred, veljavne na dan, ko se opravi prevedba. Osnova za obračun plač za javne uslužbence in funkcionarje, za katere se ne uporablja izhodiščna plača po Kolektivni pogodbi za negospodarske dejavnosti, je znesek, določen po predpisih in kolektivnih pogodbah, ki se je na dan prevedbe uporabljal za določitev njihovih plač.
    (5) Na način iz tega člena se prevedejo tudi nominalni zneski osnovnih plač javnih uslužbencev, ki imajo v skladu z zakonom, aktom pristojnega organa ali pogodbo o zaposlitvi, pravico do vrnitve na delovno mesto. Pri tem se jim upošteva zadnji količnik, ki so ga dosegli z napredovanjem in dodatki, ki bi jih prejemali na delovnem mestu, na katerega se imajo pravico vrniti.
    (6) Prevedba osnovnih plač funkcionarjev se določi z odlokom, ki ureja uvrščanje funkcij v plačne razrede.
    (7) Prevedba se opravi trideset dni po sprejetju vseh podzakonskih aktov in kolektivnih pogodb, potrebnih za obračun plač po tem zakonu in se določi v aktu oziroma pogodbi o zaposlitvi v skladu z zakoni, ki urejajo delovna razmerja. Informativno prevedbo opravijo delodajalci v roku treh mesecev po začetku uporabe tega zakona in jo sporočijo ministrstvu, pristojnemu za sistem plač v javnem sektorju.

49.b člen

(1) Za določitev osnovnih plač, ki so podlaga za prevedbo v skladu s tem zakonom, se upoštevajo dodatki, določeni z zakoni in drugimi predpisi ter kolektivnimi pogodbami, in sicer:

Plačne skupine C do J

Kolektivna pogodba za negospodarske dejavnosti v Republiki Sloveniji (Uradni list RS, št. 18/91, 53/92, 34/93, 15/94, 27/94, 59/94, 80/94, 64/95, 37/97, 3/98, 39/99, 40/99, 99/01 in 73/03):
    – 2. člen Aneksa h kolektivni pogodbi za negospodarske dejavnosti (Uradni list RS, št. 34/93 in Uradni list RS, št. 64/95), objavljen 10. 11. 1995, ki velja od 11. 11. 1995 (dodatek na tarifno skupino).

Plačna skupina C – Uradniški nazivi v državni upravi in v upravah lokalnih skupnosti ter v drugih državnih organih

Uredba o količnikih za določitev osnovne plače in dodatkih zaposlenim v službah Vlade Republike Slovenije in v upravnih organih (Uradni list RS, št. 35/96, 57/98, 33/2000, 1/01, 63/01, 37/02, 60/02, 61/02 in 105/02):
    – 6. člen (dodatek za delavce s posebnimi pooblastili in odgovornostmi),
    – 8. člen (dodatek za vrednotenje omejitev in posebnih obremenitev),
    – 9. člen (dodatek za vrednotenje posebnih obremenitev in prepovedi),
    – 10. člen (dodatek za omejitve, ki izhajajo iz dela),
    – 10.a člen (dodatek za omejitev pravice do stavke),
    – 14. člen (dodatek za psihofizične obremenitve in delo s strankami),
    – 16. člen (dodatek za delo v upravi),
    – 16.a člen (dodatek v skladu z dogovorom o načinu usklajevanja plač v javnem sektorju v letu 2001) in
    – 20. člen (dodatek za posebno nevarnost in ogroženost).
    Uredba o določitvi dodatkov strokovnim in administrativno-tehničnim ter drugim delavcem na sodiščih, državnih tožilstvih, državnem pravobranilstvu in v organih za postopek o prekrških (Uradni list RS, št. 38/96, 39/99, 33/2000, 36/2000, 1/01, 63/01, 37/02, 60/02, 61/02, 105/02):
    – 2. člen (dodatek za posebnost dela v pravosodju),
    – 2.a člen (dodatek v skladu z dogovorom o načinu usklajevanja plač v javnem sektorju v letu 2001),
    – 3. člen (dodatek za odločanje) in
    – 8.a člen (dodatek za omejitev pravice do stavke).
    Zakon o izvrševanju kazenskih sankcij (ZIKS-1, Uradni list RS, št. 22/2000 in 52/02):
    – 259. člen (dodatek za pooblaščene uradne osebe).
    Zakon o policiji (ZPol) – Uradni list RS, št. 49/98, 66/98, 93/01, 48/03, 79/03):
    – 130. člen (dodatek za policiste).
    Zakon o carinski službi (ZCS-1, Uradni list RS, št. 56/99):
    – 53. člen (dodatek za nezdružljivost) in
    – 62. člen (dodatek za posebne pogoje dela in pooblaščenost ter za vrednotenje posebnih odgovornosti).
    Zakon o obrambi in zaščiti (ZOZ) – Uradni list RS-stari, št. 15/91 in 18/91):
    – 135. člen (dodatek za vrednotenje posebnih pogojev dela in odgovornosti).
    Zakon o varstvu pred naravnimi in drugimi nesrečami (ZVNDN, Uradni list RS, št. 64/94 in 33/2000):
    – 106. člen (dodatek za vrednotenje dela v posebnih delovnih razmerah)

Plačna skupina D – Delovna mesta na področju vzgoje, izobraževanja in športa

Kolektivna pogodba za dejavnost vzgoje in izobraževanja v Republiki Sloveniji (Uradni list RS, št. 52/94, 49/95, 34/96, 45/96, 51/98, 28/99, 39/2000, 56/01, 64/01, 78/01 in 56/02):
    – 2. člen Aneksa h kolektivni pogodbi za dejavnost vzgoje in izobraževanja v Republiki Sloveniji (Uradni list RS, št. 64/01), objavljen 3. 8. 2001, ki velja od 4. 8. 2001 (dodatek zaposlenim v javnih vzgojno-izobraževalnih zavodih in višjem ter visokošolskem šolstvu),
    – 3. člen Aneksa h kolektivni pogodbi za dejavnost vzgoje in izobraževanja v Republiki Sloveniji (Uradni list RS, št. 64/01), objavljen 3. 8. 2001, ki velja od 4. 8. 2001 (dodatek za posamezna delovna mesta v visokošolskem zavodu),
    – 4. člen Aneksa h kolektivni pogodbi za dejavnost vzgoje in izobraževanja v Republiki Sloveniji (Uradni list RS, št. 64/01), objavljen 3. 8. 2001, ki velja od 4. 8. 2001 (dodatek za strokovne delavce in sodelavce),
    – 1. člen Aneksa h kolektivni pogodbi za dejavnost vzgoje in izobraževanja v Republiki Sloveniji (Uradni list RS, št. 56/02), objavljen 28. 6. 2002, ki velja od 28. 6. 2002 (povišanje dodatkov do leta 2006),
    – 80. člen (dodatek za eksterno preverjanje in poučevanje maturitetnih predmetov),
    – 80. b člen (dodatek za pomočnike ravnateljev),
    – 80.č člen (dodatek za usposobljenost za mentorstvo pripravnikov),
    – 80.d člen (dodatek za delo z otroki, mladostniki oziroma študenti),
    – 80.e člen (dodatek za obveznost izvolitve v naziv),
    – 80.f člen (psihofizične obremenitve in odgovornosti),
    – 80.g člen (povečanje dodatka iz 80.e člena),
    – 81.a člen (dodatek za vodenje kuhinje),
    – 81.b člen (dodatek za delo s finančnimi in materialnimi sredstvi),
    – 81.c člen (dodatek za laborante),
    – 81.d člen (dodatek zaposlenim v tajništvu univerze).

Plačna skupine E – Delovna mesta na področju zdravstva

Kolektivna pogodba za dejavnost zdravstva in socialnega varstva Slovenije (Uradni list RS, št. 15/94, 57/95, 19/96, 56/98, 76/98, 102/2000 in 62/01):
    – 2. člen Aneksa h kolektivni pogodbi za dejavnost zdravstva in socialnega varstva Slovenije (Uradni list RS, št. 62/01), objavljen 27. 7. 2001, ki velja od 27. 7. 2001 (korekcijski dodatek),
    – 76. člen (dodatek za vplive delovnega okolja in obremenitev pri delu),
    – 77. člen (dodatek za delo s citostatiki),
    – 78. člen (dodatek za delo s psihično motenimi osebami),
    – 79. člen (dodatek za ionizirajoče sevanje),
    – 89.b člen (dodatek za zahtevnost in izpostavljenost dela) in
    – 89.c člen (dodatek za posebne obremenitve in odgovornosti).
    Kolektivna pogodba za zaposlene v zdravstveni negi (Uradni list RS, št. 60/98, 73/98, 39/99, 63/99 in 73/2000):
    – 104.a in 104.b člen (dodatek za zdravstveno nego) iz priloge Aneksa h kolektivni pogodbi za zaposlene v zdravstveni negi (Uradni list RS, št. 73/98), objavljen 30. 10. 1998, velja od 7. 11. 1998), Aneks h kolektivni pogodbi za zaposlene v zdravstveni negi (Uradni list RS, št. 63/99), objavljen 6. 8. 1999, velja od 7. 8. 1999 in Aneks h kolektivni pogodbi za zaposlene v zdravstveni negi (Uradni list RS, št. 73/2000), objavljen 19. 8. 2000, velja od 27. 8. 2000,
    – 87. člen (vplivi delovnega okolja in obremenitev pri delu),
    – 88. člen (dodatek za delo s citostatiki),
    – 89. člen (dodatek za delo s psihično motenimi osebami),
    – 90. člen (dodatek za ionizirajoče sevanje) in
    – 103. člen (posebne obremenitve in odgovornosti).
    Kolektivna pogodba za zdravnike in zobozdravnike v Republiki Sloveniji (Uradni list RS, št. 14/94, 15/94, 22/96, 23/96, 15/94, 22/96, 23/96, 39/98, 46/98 in 79/2000):
    – 1., 2. in 3. člen Aneksa h kolektivni pogodbi za zdravnike in zobozdravnike v Republiki Sloveniji Uradni list RS, št. 15/94, objavljen 18. 3. 1994, velja od 26. 3. 1994 in Uradni list RS, št. 22/96, objavljen 19. 4. 1996, velja od 27. 4. 1996 in Uradni list RS, št. 39/98, objavljen 22. 5. 1998, velja od 30. 5. 1998 in Uradni list RS, št. 97/2000, objavljen 20. 10. 2000, velja od 28. 10. 2000 in se uporablja od 1. 1. 2000 (zdravniški dodatek) in
    – 70. člen (dodatek za občasne težje delovne pogoje).

Plačna skupina F – Delovna mesta na področju socialnega varstva

Kolektivna pogodba za dejavnost zdravstva in socialnega varstva Slovenije (Uradni list RS, št. 15/94, 57/95, 19/96, 56/98, 76/98, 102/2000 in 62/01):
    – 2. člen Aneksa h kolektivni pogodbi za dejavnost zdravstva in socialnega varstva Slovenije (Uradni list RS, št. 62/01), objavljen 27. 7. 2001, ki velja od 27. 7. 2001 (korekcijski dodatek),
    – 76. člen (dodatek za vplive delovnega okolja in obremenitev pri delu),
    – 78. člen (dodatek za delo s psihično motenimi osebami),
    – 88.a člen (dodatek za vodenje v delu, ki se nanaša na računovodje),
    – 89.b člen (dodatek za zahtevnost in izpostavljenost dela) in
    – 89.c člen (dodatek za posebne obremenitve in odgovornosti).
    Kolektivna pogodba za zaposlene v zdravstveni negi (Uradni list RS, št. 60/98, 73/98, 39/99, 63/99 in 73/2000):
    – 104.a in 104.b člen (dodatek za zdravstveno nego) iz priloge Aneksa h kolektivni pogodbi za zaposlene v zdravstveni negi (Uradni list RS, št. 73/98), objavljen 30. 10. 1998, velja od 7. 11. 1998), Aneks h kolektivni pogodbi za zaposlene v zdravstveni negi (Uradni list RS, št. 63/99), objavljen 6. 8. 1999, velja od 7. 8. 1999 in Aneks h kolektivni pogodbi za zaposlene v zdravstveni negi (Uradni list RS, št. 73/2000), objavljen 19. 8. 2000, velja od 27. 8. 2000,
    – 87. člen (vplivi delovnega okolja in obremenitev pri delu),
    – 89. člen (dodatek za delo s psihično motenimi osebami) in
    – 103. člen (posebne obremenitve in odgovornosti).

Plačna skupina G – Delovna mesta na področju kulture in informiranja

Kolektivna pogodba za kulturne dejavnosti v Republiki Sloveniji (Uradni list RS, št. 45/94, 39/96, 82/99 102/2000, 52/01 in 64/01):
    – 65.a člen (dodatek za posebne obremenitve in odgovornosti – za nosilne poklice),
    – 66. člen (dodatek za vodenje organizacijskih ali delovnih enot),
    – 76.a člen (dodatek za stalno delo v neenakomerno razporejenem delovnem času),
    – 78.c člen (dodatek za obremenitve pri delu z gradivom) in
    – 78.d člen (dodatek v zvezi dogovorom zaradi rasti cen življenjskih potrebščin).
    Kolektivna pogodba Javnega zavoda RTV Slovenija:
    – od 100. člena do vključno 116. člena,
    – 121. člen in
    – 122. člen.
    Aneks k tej pogodbi z dne 29. 3. 1996.

Plačna skupina H – Delovna mesta in nazivi na področju znanosti

Kolektivna pogodba za raziskovalno dejavnost (Uradni list RS, št. 45/92, 50/92, 5/93, 50/94, 45/96, 51/98, 73/98, 106/99, 107/2000, 64/01, 84/01 in 85/01):
    – 3. člen Aneksa h kolektivni pogodbi za raziskovalno dejavnost (Uradni list RS, št. 45/92 in naslednji) (dodatek na delovno mesto),
    – 54.a člen (dodatek zaposlenim za delo v raziskovalni dejavnosti),
    – 54.b člen (dodatek za posebne obremenitve in odgovornosti),
    – 54.c člen (dodatek za izvolitev v naziv) in
    – 54.d člen (povečanje dodatka).

Plačna skupina I – Delovna mesta v javnih agencijah, javnih skladih, drugih javnih zavodih in javnih gospodarskih zavodih ter pri drugih uporabnikih proračuna

Uredba o količnikih za določitev osnovne plače in dodatkih zaposlenim v službah Vlade Republike Slovenije in v upravnih organih (Uradni list RS, št. 35/96, 5/98, 33/2000, 1/01, 63/01, 37/02, 60/02, 61/02 in 105/02):
    – 8. člen (dodatek za vrednotenje omejitev in posebnih obremenitev),
    – 9. člen (dodatek za vrednotenje posebnih obremenitev in prepovedi),
    – 10.a člen (dodatek za omejitev pravic do stavke),
    – 14. člen (dodatek za psihofizične obremenitve in delo s strankami),
    – 15. člen (dodatek za posebne obremenitve za strokovno tehnične delavce),
    – 16. člen (dodatek za delo v upravi) in
    – 16.a člen (dodatek v skladu z dogovorom o načinu usklajevanja plač v javnem sektorju za leto 2001).
    Kolektivna pogodba delavcev zdravstvenega zavarovanja Slovenije (23. 12. 1992, spremembe: 1. 5. 1994, 1. 7. 1995, 1. 7. 1996, 1. 1. 1998, 2. 7. 1998, 27. 11. 2000, 25. 9. 2001 in 18. 12. 2002 in 18. 12. 2002):
    – 210. člen (dodatek za vpliv okolja),
    – 213. člen, tretji odstavek (dodatek za delo v Zavodu),
    – 214. člen – točka d (dodatek za opravljanje funkcije nadzora),
    – 216. člen (zdravniški dodatek),
    – 217. člen (dodatek za socialne stike),
    – 218. člen (dodatek za posebne obremenitve in odgovornosti) in
    – 218.a člen (korekcijski dodatek).
    Kolektivna pogodba za dejavnost zdravstva in socialnega varstva Slovenije (Uradni list RS, št. 15/94, 57/95, 19/96, 56/98, 76/98, 102/2000 in 62/01):
    – 2. člen Aneksa h kolektivni pogodbi za dejavnost zdravstva in socialnega varstva Slovenije (Uradni list RS, št. 62/01), objavljen 27. 7. 2001, ki velja od 27. 7. 2001 (korekcijski dodatek),
    – 76. člen (dodatek za vplive delovnega okolja in obremenitev pri delu),
    – 89.b člen (dodatek za zahtevnost in izpostavljenost dela) in
    – 89.c člen (dodatek za posebne obremenitve in odgovornosti).
    Kolektivna pogodba Zavoda za pokojninsko in invalidsko zavarovanje Slovenije:
    – 12. člen (dodatek za delo v Zavodu) in
    – 14. člen (dodatek za posebnost dela na področju pokojninskega in invalidskega zavarovanja).
    Kolektivna pogodba Zavoda Republike Slovenije za zaposlovanje Slovenije podpisana dne 17. 5. 1995, s spremembami in dopolnitvami z dne 23. 10. 2003 ter aneksi k tej pogodbi: št. 1 z dne 20. 7. 1999, št. 2 z dne 8. 11. 2000, št. 3 z dne 16. 1. 2001, št. 4 z dne 24. 10. 2002:
    – 126. člen (dodatek za fizične obremenitve, posebne obremenitve pri delu s strankami)
    – 127. člen (dodatek za omejitve, ki izhajajo iz dela).
    Kolektivna pogodba za poklicne gasilce:
    – 64. člen (dodatek za delo v delovnem času, ki je za delavce manj ugoden).
    Zakon o varstvu pred naravnimi in drugimi nesrečami (ZVNDN) – Uradni list RS, št. 64/94 in 33/2000)
    – 106. člen (dodatek za vrednotenje dela v posebnih delovnih razmerah).

Plačna skupina J – Spremljajoča delovna mesta

Pri posameznem delovnem mestu se uporabljajo dodatki iz uredb in kolektivnih pogodb, glede na to, v katero plačno skupino spada posamezno delovno mesto.
    (2) Uporabniki proračuna, ki so izplačevali dodatke na podlagi svojih splošnih aktov, pri prevedbi upoštevajo vse dodatke, ki ne bodo kot dodatki določeni v Kolektivni pogodbi za javni sektor. Uporabnik proračuna je dolžan spisek dodatkov, ki bodo upoštevani ob prevedbi, poslati v vednost ministrstvu, pristojnemu za sistem plač v javnem sektorju.
    (3) Dodatki, ki so upoštevani pri prevedbi, ne morejo biti določeni v Kolektivni pogodbi za javni sektor.

49.c člen

(1) Nominalni znesek vrednosti delovnega mesta oziroma naziva, izračunan v skladu z 49.a in 49.b členom tega zakona se prevede v plačni razred po tem zakonu z uvrstitvijo v po vrednosti najbližji plačni razred iz priloge 1 tega zakona. Prevedba orientacijskih delovnih mest in nazivov je priloga Kolektivne pogodbe za javni sektor, prevedba vseh delovnih mest in nazivov pa je priloga uredb oziroma aneksov h kolektivnim pogodbam dejavnosti in poklicev. Če prevedba delovnih mest in nazivov ni določena v navedenih aktih, se določi z aktom organa uporabnika proračuna, ki je pristojen za urejanje pravic in obveznosti iz delovnih razmerij.
    (2) Nominalni znesek osnovne plače javnega uslužbenca, izračunan v skladu z 49.a in 49.b členom tega zakona, se prevede v osnovno plačo po tem zakonu z uvrstitvijo v po vrednosti najbližji plačni razred iz priloge 1, vendar ne nižje, kot v plačni razred, ki je za toliko razredov višji od plačnega razreda delovnega mesta javnega uslužbenca, kot jih je dosegel z napredovanjem do dneva prevedbe.

2. ODPRAVA NESORAZMERIJ V OSNOVNIH PLAČAH FUNKCIONARJEV IN JAVNIH USLUŽBENCEV

49.č člen

(1) Javni uslužbenec, ki je bil s prevedbo uvrščen v višji plačni razred od prevedenega plačnega razreda njegovega delovnega mesta oziroma naziva, se zaradi odprave nesorazmerja uvrsti v plačni razred, ki je od plačnega razreda delovnega mesta oziroma naziva, določenega v skladu s tem zakonom, višji za razliko med prevedenim plačnim razredom javnega uslužbenca v skladu z drugim odstavkom 49.c člena in prevedenim plačnim razredom delovnega mesta oziroma naziva v skladu s prvim odstavkom 49.c člena tega zakona.
    (2) Če je v Kolektivni pogodbi za javni sektor, kolektivni pogodbi dejavnosti oziroma poklicev ali uredbi za delovno mesto oziroma naziv, na katerega je razvrščen javni uslužbenec, določen višji plačni razred od prevedenega plačnega razreda, določenega na podlagi prvega odstavka 49.c člena tega zakona, se javnemu uslužbencu zaradi odprave nesorazmerja v osnovni plači določi višji plačni razred, kot je zanj ugotovljen na podlagi drugega odstavka 49. c člena tega zakona, vendar pri tem osnovno plačo višjega plačnega razreda doseže postopoma.
    (3) V skladu s prejšnjim odstavkom javni uslužbenec ne more biti uvrščen v višji plačni razred od plačnega razreda delovnega mesta oziroma naziva, ki ga je možno doseči z napredovanjem.
    (4) Javni uslužbenec ki je s prevedbo uvrščen v plačni razred, ki dosega ali presega najvišji plačni razred, ki ga je možno doseči z napredovanjem na delovnem mestu oziroma v nazivu, obdrži plačni razred, v katerega je bil uvrščen.
    (5) Javni uslužbenec doseže osnovno plačo, ki pripada višjemu plačnemu razredu zaradi odprave nesorazmerja, najkasneje do 31. 12. 2009.
    (6) Postopna odprava razlike med osnovno plačo višjega plačnega razreda in osnovno plačo plačnega razreda, v katerega je bil javni uslužbenec uvrščen s prevedbo, se izvede v rokih in na način, dogovorjen s Kolektivno pogodbo za javni sektor. Za zaposlene v dejavnostih in poklicih, kjer pred uveljavitvijo tega zakona ni bil uveljavljen sistem napredovanj v plačne razrede ali nazive in ni bilo izravnalnih dodatkov, bodo merila za njihovo uvrstitev v plačni razred, ki vključujejo tudi pravico do preteklega napredovanja in izravnalnih dodatkov, opredeljena v Kolektivni pogodbi za javni sektor.
    (7) Na način in v rokih iz tega člena se odpravijo tudi nesorazmerja v osnovnih plačah funkcionarjev.

49.d člen

(1) V obdobju odprave nesorazmerij napreduje javni uslužbenec na delovnem mestu oziroma v nazivu v skladu s tem zakonom in na njegovi podlagi izdanimi predpisi. Napredovanje javnega uslužbenca se ne šteje kot odprava nesorazmerja v osnovni plači, ampak sta oba postopka med seboj ločena. Plačni razredi, ki jih javni uslužbenec pridobi z napredovanjem na delovnem mestu oziroma v nazivu, se prištejejo k že doseženemu plačnemu razredu.
    (2) Če je bil javni uslužbenec s prevedbo uvrščen v plačni razred, ki dosega ali presega najvišji plačni razred, ki ga je možno z napredovanjem na delovnem mestu oziroma v nazivu doseči po odpravi nesorazmerja, ne more napredovati, dokler ne pridobi višjega naziva ali je razporejen na višje uvrščeno delovno mesto.

49.e člen

V primeru, da javni uslužbenec v času odprave nesorazmerja napreduje na višje delovno mesto ali v višji naziv, se uvrsti v plačni razred novega delovnega mesta oziroma naziva v skladu s predpisi, ki veljajo za napredovanje na višje delovno mesto oziroma v višji naziv.

3. PRIMERJAVA MED PLAČO JAVNEGA USLUŽBENCA PRED IN PO ZAČETKU UPORABE TEGA ZAKONA

49.f člen

(1) V skladu z 49. členom tega zakona se izvede primerjava med plačo, določeno na podlagi predpisov in kolektivnih pogodb, ki se uporabljajo do začetka izplačila plač po tem zakonu in plačo, izplačano po tem zakonu.
    (2) Primerljivi znesek plače, določen po predpisih in kolektivnih pogodbah, ki se uporabljajo do začetka izplačila plač po tem zakonu, je plača za mesec pred prvim izplačilom plač po tem zakonu, izračunana za polni delovni čas (174 delovnih ur oziroma manj, če tako določa posebni zakon za določeno delovno mesto). Pri izračunu se ne upošteva dela plače za delovno uspešnost, dodatka za mentorstvo, dela plače za povečan obseg dela oziroma nadpovprečno obremenjenost in dodatkov za delo v manj ugodnem delovnem času.
    (3) Primerljivi znesek plače, določen po tem zakonu, je plača, obračunana za polni delovni čas (174 delovnih ur oziroma manj, če tako določa posebni zakon za določeno delovno mesto). Pri izračunu se ne upošteva dela plače za delovno uspešnost, dodatka za mentorstvo, dela plače za povečan obseg dela oziroma nadpovprečno obremenjenost in dodatkov za delo v manj ugodnem delovnem času.
    (4) Kolikor je primerljivi znesek plače, izračunan v skladu z drugim odstavkom tega člena, višji od primerljivega zneska plače, obračunanega v skladu s tretjim odstavkom tega člena, se javnemu uslužbencu obračuna plača po predpisih in kolektivnih pogodbah, ki so se uporabljali do izplačila plač po tem zakonu.«.

17. člen

V tretjem, četrtem in šestem odstavku 50. člena se letnica »2008« nadomesti z letnico »2009«.
    V šestem odstavku se za besedilom »iz naslova dogovorjene uskladitve« doda besedilo »in sredstva iz drugih virov«.
    Dodata se nova sedmi in osmi odstavek, ki se glasita:
    »(7) Sredstva za odpravo ugotovljenih nesorazmerij se zbirajo na posebni proračunski postavki državnega proračuna in proračunov lokalnih skupnosti. Za področje zdravstva se sredstva za odpravo ugotovljenih nesorazmerij zagotovijo s splošnim dogovorom za izvedbo programa zdravstvenega varstva v skladu z zakonom, ki ureja področje zdravstvenega varstva in zdravstvenega zavarovanja.
    (8) Podrobnejša pravila za zbiranje sredstev določi minister, pristojen za finance.«.

18. člen

V 52. členu se drugi in tretji odstavek spremenita tako, da se glasita:
    »(2) Ne glede na določbo prvega odstavka tega člena, znaša dodatek za stalnost uradnikom s posebnimi pooblastili, pod pogoji, določenimi v posebnih predpisih, po začetku izplačila plač po tem zakonu, enak odstotek, kot bo določen za dodatek za delovno dobo.
    (3) Višina uskladitve izhodiščne plače za I. tarifni razred za mesec avgust 2003 in januar 2004 se lahko spremeni samo z aneksom h kolektivni pogodbi za negospodarske dejavnosti v Republiki Sloveniji.«.
    Za tretjim odstavkom se dodajo novi četrti, peti in šesti odstavek, ki se glasijo:
    »(4) Izplačilo plač po tem zakonu mora biti zagotovljeno najkasneje tri mesece po sprejetju vseh podzakonskih aktov in kolektivnih pogodb, potrebnih za obračun plač v skladu s tem zakonom.
    (5) Do začetka izplačila plač po tem zakonu, se javnim uslužbencem izplačujejo plače po predpisih in kolektivnih pogodbah, veljavnih do uveljavitve tega zakona.
    (6) Izhodiščna plača za negospodarske dejavnosti za I. tarifni razred od 1. julija 2004 znaša 53.748 SIT.«.

PREHODNE IN KONČNE DOLOČBE

19. člen

Plačna lestvica iz Priloge I zakona se spremeni tako, da se osnovne plače plačnih razredov povišajo za 2,50%. Usklajena priloga I se objavi v prilogi tega zakona.

20. člen

Ta zakon začne veljati naslednji dan po objavi v Uradnem listu Republike Slovenije, uporabljati pa se začne 1. julija 2004.

Št. 430-03/02-17/30

Ljubljana, dne 17. junija 2004.

   PRILOGA I

   V skladu s tretjim odstavkom 5. člena zakona osnovne plače, pripadajoče

posameznemu plačnemu razredu s 1. julijem 2004, znašajo:

+-------+----------+------+------------+

|Plačni | Osnovna  |Plačni|   Osnovna  |

|razred |  plača   |razred|    plača   |

+-------+----------+------+------------+

|      1|102.011   |    35|  387.062   |

+-------+----------+------+------------+

|      2|106.092   |    36|  402.545   |

+-------+----------+------+------------+

|      3|110.335   |    37|  418.647   |

+-------+----------+------+------------+

|      4|114.749   |    38|  435.392   |

+-------+----------+------+------------+

|      5|119.339   |    39|  452.808   |

+-------+----------+------+------------+

|      6|124.112   |    40|  470.920   |

+-------+----------+------+------------+

|      7|129.077   |    41|  489.757   |

+-------+----------+------+------------+

|      8|134.240   |    42|  509.348   |

+-------+----------+------+------------+

|      9|139.609   |    43|  529.721   |

+-------+----------+------+------------+

|     10|145.194   |    44|  550.910   |

+-------+----------+------+------------+

|     11|151.001   |    45|  572.947   |

+-------+----------+------+------------+

|     12|157.041   |    46|  595.865   |

+-------+----------+------+------------+

|     13|163.323   |    47|  619.699   |

+-------+----------+------+------------+

|     14|169.856   |    48|  644.487   |

+-------+----------+------+------------+

|     15|176.650   |    49|  670.267   |

+-------+----------+------+------------+

|     16|183.716   |    50|  697.077   |

+-------+----------+------+------------+

|     17|191.065   |    51|  724.960   |

+-------+----------+------+------------+

|     18|198.707   |    52|  753.959   |

+-------+----------+------+------------+

|     19|206.656   |    53|  784.117   |

+-------+----------+------+------------+

|     20|214.922   |    54|  815.482   |

+-------+----------+------+------------+

|     21|223.519   |    55|  848.101   |

+-------+----------+------+------------+

|     22|232.460   |    56|  882.025   |

+-------+----------+------+------------+

|     23|241.758   |    57|  917.306   |

+-------+----------+------+------------+

|     24|251.428   |    58|  953.998   |

+-------+----------+------+------------+

|     25|261.485   |    59|  992.158   |

+-------+----------+------+------------+

|     26|271.945   |    60|1.031.845   |

+-------+----------+------+------------+

|     27|282.823   |    61|1.073.119   |

+-------+----------+------+------------+

|     28|294.136   |    62|1.116.043   |

+-------+----------+------+------------+

|     29|305.901   |    63|1.160.685   |

+-------+----------+------+------------+

|     30|318.137   |    64|1.207.112   |

+-------+----------+------+------------+

|     31|330.862   |    65|1.255.397   |

+-------+----------+------+------------+

|     32|344.097   |      |            |

+-------+----------+------+------------+

|     33|357.861   |      |            |

+-------+----------+------+------------+

|     34|372.175   |      |            |

+-------+----------+------+------------+

